CELEX: 52012PC0396
Language: ro
Date: 2012-07-16
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/015/SE/AstraZeneca depusă de Suedia)

|
			
		
		
		52012PC0396
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/015/SE/AstraZeneca depusă de Suedia) /* COM/2012/0396 final - 2012/ () */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[1] permite mobilizarea Fondului
european de ajustare la globalizare (FEG) prin intermediul unui mecanism de
flexibilitate, în limita plafonului anual de 500 de milioane EUR, peste nivelul
rubricilor corespunzătoare din cadrul financiar.
Regulile aplicabile contribuțiilor din
FEG sunt prevăzute în Regulamentul (CE) nr. 1927/2006 al Parlamentului
European și al Consiliului din 20 decembrie 2006 privind crearea Fondului
european de ajustare la globalizare[2].
La 23 decembrie 2011, Suedia a prezentat
cererea EGF/2011/015 SE/AstraZeneca pentru o contribuție financiară
din FEG, în urma disponibilizărilor survenite la AstraZeneca, în Suedia.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru o contribuție financiară în temeiul acestui
regulament.
SINTEZA CERERII ȘI ANALIZĂ
 Date principale: ||   
 Numărul de referință FEG || EGF/2011/015 
 Stat membru || Suedia 
 Articolul 2 || (a) 
 Întreprinderea principală || AstraZeneca 
 Furnizori și producători din aval || Nu există 
 Perioada de referință || 15.6.2011 – 15.10.2011 
 Data de începere a serviciilor personalizate || 26.10.2010 
 Data depunerii cererii || 23.12.2011 
 Disponibilizări în timpul perioadei de referință || 543 
 Disponibilizări înainte și după perioada de referință || 444 
 Totalul disponibilizărilor eligibile || 987 
 Lucrători disponibilizați care ar trebui să beneficieze de măsurile în cauză || 700 
 Cheltuieli pentru servicii personalizate (EUR) || 6 396 600 
 Cheltuieli pentru punerea în aplicare a FEG[3] (EUR) || 258 560 
 Cheltuieli pentru punerea în aplicare a FEG (%) || 3,9 
 Buget total (EUR) || 6 655 160 
 Contribuția din FEG (65 %) (EUR) || 4 325 854 
1.           Cererea a fost
prezentată Comisiei la data de 23 decembrie 2011 și a fost
completată cu informații suplimentare până la data de 16 aprilie
2012.
2.           Cererea îndeplinește
condițiile de utilizare a FEG prevăzute la articolul 2 litera (a) din
Regulamentul (CE) nr. 1927/2006 și a fost prezentată în termenul
de 10 săptămâni menționat la articolul 5 din regulamentul
respectiv.
Legătura dintre
disponibilizări și modificările structurale majore ale modelelor
comerciale internaționale din cauza globalizării sau a crizei
financiare și economice mondiale
3.           În scopul de a stabili
legătura dintre disponibilizări și modificările structurale
majore ale modelelor comerciale internaționale ca urmare a
globalizării, Suedia susține că sectorul farmaceutic este din ce
în ce mai afectat de globalizare. Industria farmaceutică face în prezent
obiectul unor modificări semnificative pentru a-și păstra
competitivitatea într-un context dificil. Multe societăți se
află într-un stadiu de tranziție; reorganizarea, consolidarea,
fuziunile și achizițiile sunt examinate în vederea menținerii
centrelor de creștere. Industria caută tot mai mult sinergii pentru a
împiedica creșterea costurilor activităților de cercetare
și dezvoltare (C&D). 
4.           La nivel global,
investițiile și cercetarea în domeniul biotehnologiilor sunt în
creștere și noi concurenți apar în China, Brazilia și
India. Perspectivele de finanțare a C&D variază de la o regiune
la alta: în timp de Statele Unite mizează pe creștere, Europa
preconizează austeritatea bugetară, care riscă să limiteze
investițiile timp de mai mulți ani și majoritatea
țărilor din Asia mențin angajamente financiare importante în
sectorul C&D [ponderea din totalul cheltuielilor din sectorul C&D la
nivel mondial în perioada 2009-2011: Statele Unite (34,71 %-34,0 %),
Asia (33,6 %-35,3 %), Europa (24,1 %-23,2 %)]. În timpul
recesiunii, comunitățile de C&D din Asia și-au intensificat
investițiile în sectorul C&D și au căpătat o mai mare
anvergură. Printre comunitățile mondiale din domeniul
cercetării, situația C&D în UE generează cele mai multe
preocupări. Eforturile depuse în vederea redresării din recesiune
și obligația de a reduce deficitele pot compromite fondurile publice
în favoarea C&D[4].
Conform unui raport din 2010[5]
întocmit de Frost & Sullivan, o societate de consultanță în
materie de strategii de creștere, aproximativ 70% din companiile
farmaceutice consultate sunt susceptibile de a-și externaliza
producția în Asia. Aceste piețe solicită, de asemenea, ca
medicamentele să fie testate pe populația locală, astfel încât
prezența C&D pe piețele asiatice este în creștere.
5.           De asemenea, provocarea
pentru industria farmaceutică este reprezentată de prezența tot
mai mare a medicamentelor generice, pe măsură ce brevetele
principalelor produse de marcă expiră. Industria medicamentelor
generice a făcut recent obiectul unei restructurări majore. Fuziunile
și achizițiile au concentrat o cotă tot mai mare din piața
internațională a medicamentelor generice în mâinile principalilor
actori din acest sector. Medicamentele generice sunt, în general, fabricate în
țări din Asia unde salariile sunt scăzute și se vând la un
preț care reprezintă aproximativ 10% din prețul produsului original
după expirarea brevetului. Prin urmare, multe întreprinderi sunt afectate
și sunt constrânse să își reducă cheltuielile. Marii
producători europeni se concentrează asupra realizării fazelor
clinice costisitoare, precum și asupra procesului de comercializare
și de aprobare. Activitățile de cercetare se află în
declin. 
6.           Multe țări
terțe elaborează strategii în materie de bioștiințe și
industrie, în domeniul produselor farmaceutice, al biotehnologiei și al
tehnologiei medicale. Întreprinderile europene trebuie să își
adapteze producția la această situație. AstraZeneca (care a avut
trei centre de C&D în Suedia) a urmat această tendință
și a adoptat o nouă strategie în domeniul C&D în 2010. Aceasta a
inclus necesitatea de a se concentra pe un număr mai restrâns de domenii
patologice, închideri ale unor situri (inclusiv cele din Lund și Umeå)
și o utilizare mult mai mare a resurselor externe prin externalizare.
Urmând tendințele globale, AstraZeneca și-a intensificat, de
asemenea, investițiile în sectorul C&D în China și Rusia (AZ
China este cea mai mare companie farmaceutică multinațională de
pe piața produselor farmaceutice care necesită prescripție din
China; în 2011, AZ a anunțat, de asemenea, deschiderea unui centru de
previziuni științifice - Predictive Science Centre – la Sankt
Petersburg). 
Demonstrarea numărului de
disponibilizări și îndeplinirea criteriilor de la articolul 2 litera
(a)
7.           Suedia a transmis
această cerere pe baza criteriilor de intervenție prevăzute la
articolul 2 litera (a) din Regulamentul (CE) nr. 1927/2006, care prevăd
drept condiție pentru intervenție existența unui număr de
cel puțin 500 de disponibilizări pe o perioadă de patru luni, în
cadrul unei societăți dintr-un stat membru, incluzând lucrătorii
concediați de furnizorii și de producătorii din aval ai
societății respective.
8.           În cerere sunt
menționate 543 de disponibilizări la AstraZeneca în perioada de
referință de patru luni, de la 15 iunie 2011 la 15 octombrie 2011.
Alte 444 de disponibilizări (987 în total) au avut loc înainte și
după perioada de referință și sunt legate de aceeași
procedură de disponibilizare colectivă. Disponibilizările au
fost calculate în conformitate cu articolul 2 al doilea paragraf a doua
liniuță din Regulamentul (CE) nr. 1927/2006. 
Explicația caracterului
neprevăzut al disponibilizărilor în cauză
9.           Autoritățile
suedeze susțin că, în lumina faptului că Suedia a deținut o
poziție puternică în domeniul cercetării medicale,
disponibilizările colective de la AstraZeneca au fost imprevizibile.
Deși înrăutățirea situației în sectorul farmaceutic
din cauza creșterii poziției dominante a medicamentelor generice
fusese prevăzută, impactul asupra AstraZeneca a fost mai grav decât
se anticipase. AstraZeneca a fost considerată o societate stabilă,
având în vedere parcursul său lung și prosper. Ea a dominat sectorul
științific suedez, un sfert dintre lucrătorii din domeniul
științelor vieții fiind angajați ai AstraZeneca. În plus,
guvernul suedez a promovat de multă vreme înființarea unui centru de
cercetare interdisciplinară la Lund (European Spallation Source)
și AstraZeneca urma să aloce resurse suplimentare cercetării la
Lund. Luând în considerare necesitățile substanțiale de ordin
medical în domeniul căilor respiratorii/al inflamațiilor, închiderea
sitului de C&D în această disciplină terapeutică la Lund a
reprezentat o surpriză. 
Identificarea întreprinderilor care au
efectuat disponibilizări și a lucrătorilor vizați de
asistență
10.         Cererea se referă la 987
de disponibilizări, din care 543 au avut loc în timpul perioadei de
referință și 444 înainte și după perioada de
referință; acestea sunt eligibile pentru a fi incluse în conformitate
cu articolul 3a litera (b) din Regulamentul (CE) nr. 1927/2006. Suedia
estimează că 700 de lucrători disponibilizați vor alege
să beneficieze de asistență din FEG. Se așteaptă ca
restul lucrătorilor să găsească locuri de muncă din
proprie inițiativă, fără a solicita asistență din
FEG sau să iasă la pensie.
11.         Defalcarea
pe categorii a lucrătorilor vizați este următoarea:
 Categorie || Număr || Procentaj 
 Bărbați || 255 || 36,43 
 Femei || 445 || 63,57 
 Cetățeni ai UE || 689 || 98,43 
 Cetățeni din țări terțe || 11 || 1,57 
 15-24 ani || 1 || 0,14 
 25-54 ani || 536 || 76,57 
 55-64 ani || 163 || 23,29 
 peste 64 de ani || 0 || 0 
12.         În cadrul acestui grup,
există șapte lucrători care prezintă o problemă de
sănătate sau un handicap de lungă durată. 
13.         În ceea ce privește
categoriile profesionale, defalcarea este următoarea:
 Categorie || Număr || Procentaj 
  211 Fizicieni, chimiști și reprezentanți ai unor profesii afiliate || 132 || 18,86 
 213 Specialiști informaticieni || 29 || 4,14 
 221 Specialiști în domeniul științelor vieții || 43 || 6,14 
 311 Tehnicieni în domeniul fizicii și ingineriei || 84 || 12,00 
 343 Asimilați cu funcții administrative || 14 || 2,00 
 411 Secretari || 29 || 4,14 
 822 Operatori la mașini pentru fabricarea produselor chimice || 51 || 7,29 
 Altele || 318 || 45,43 
14.         În conformitate cu articolul 7
din Regulamentul (CE) nr. 1927/2006, Suedia a confirmat faptul că s-a
aplicat o politică de egalitate între femei și bărbați,
precum și de nediscriminare și că aceasta se va aplica în
continuare pe parcursul diferitelor etape de punere în aplicare a FEG și,
în special, de accesare a FEG.
Descrierea teritoriului vizat, a
autorităților sale și a părților interesate
15.         Întreprinderile afectate sunt
situate în patru din cele 290 de municipalități suedeze. Majoritatea
personalului a fost disponibilizat în Lund, în sudul Suediei, dar
disponibilizările afectează, de asemenea, Umeå în nordul Suediei,
Södertälje în zona metropolitană și, într-o mai mică
măsură, Mölndal în vestul Suediei. Provincia Skåne, unde se află
Lund, reprezintă una dintre cele mai dinamice piețe ale forței
de muncă din Suedia. Cu toate acestea, ocuparea forței de muncă
în sectorul industrial va rămâne neschimbată și creșterea
preconizată va avea loc în sectorul serviciilor private. În provincia
Västerbotten, unde se află Umeå, structura mediului de afaceri se
confruntă cu o problemă de decalaj între generații și
societățile vor avea nevoie de o forță de muncă
calificată. Pe piața locală a forței de muncă din Umeå,
un anumit număr de întreprinderi și-au închis porțile. În
regiunea Stockholm (situată în provincia Södermanland), poziția
dominantă este ocupată de sectorul privat de servicii. Există o
cerere mare de mână de lucru calificată. Cu toate acestea, Sodertalje
este municipalitatea care are cea mai mare rată a șomajului din
provincie și o structură socio-economică problematică în
ceea ce privește piața forței de muncă. Piața
forței de muncă din Mölndal (în provincia Västergötland) depinde de
Gothenburg, situat în apropiere, unde industria este orientată spre
exporturi și industria autovehiculelor are o importanță
națională. În Mölndal există o serie de societăți care
se concentrează pe produsele farmaceutice și pe tehnologiile
medicale. 
16.         Principalele părți
interesate sunt serviciile publice suedeze de ocupare a forței de
muncă din toate municipalitățile afectate, precum și
sindicatele (Unionen, SACO, IF Metall), organismele de sprijin în vederea
reconversiei (Trygghetsradet) și Universitatea din Lund. Organismele de
sprijin în vederea reconversiei sunt deținute de către angajatori
și sindicate. 
Impactul preconizat al
disponibilizărilor asupra ocupării forței de muncă la nivel
local, regional sau național
17.         Autoritățile suedeze
consideră că închiderea sitului AstraZeneca este o sarcină
dificilă pentru Lund și afectează, de asemenea, întregul sector
farmaceutic. Acest eveniment va provoca probabil un dezechilibru pe piața
forței de muncă din regiune. Situația pentru persoanele aflate
în căutarea unui loc de muncă în sectorul farmaceutic se
înrăutățise deja în perioada 2008-2010. Șomajul a crescut
în toate municipalitățile afectate din ianuarie 2009 până în
noiembrie 2011: în Lund de la 2 467 la 3 025, în Umeå de la 3 725 la 4 539, în
Sodertalje de la 3 100 la 5 555 și în Mölndal de la 1 458 la 1 663. 
Pachet coordonat de servicii
personalizate care vor fi finanțate și defalcarea costurilor sale
estimate, inclusiv complementaritatea sa cu acțiunile finanțate din
fondurile structurale
18.         Suedia a elaborat un pachet de
măsuri în favoarea lucrătorilor disponibilizați de AstraZeneca,
care nu ar putea fi puse în aplicare în absența ajutorului disponibil.
Deoarece majoritatea lucrătorilor disponibilizați au un nivel de
pregătire ridicat, ei nu ar reprezenta o prioritate în cadrul politicilor
normale privind piața forței de muncă din Suedia. 
Pachetul de măsuri propuse de Suedia pentru
finanțare din FEG este următorul:
- Asistență pentru căutarea unui
loc de muncă. Această măsură constă în reuniuni
individuale cu lucrătorul disponibilizat la biroul local pentru ocuparea
forței de muncă pentru dezvoltarea unui plan de acțiune personal
și pentru elaborarea unui CV complet. Lucrătorul poate fi, de
asemenea, susținut de un consilier personal. Se estimează că
toți lucrătorii vizați vor participa la această
acțiune.
- Orientare profesională. Această
activitate vizează persoanele aflate în căutarea unui loc de
muncă care doresc să își schimbe profesia și constă în
furnizarea de orientări privind locurile de muncă disponibile,
competențele și formarea necesare, programele de stagii și
bursele de mobilitate. Se estimează că 300 de lucrători
vizați vor participa la această acțiune.
- Formare și reconversie
profesională. Această măsură va asigura formarea la un
nivel individual, în vederea dobândirii de noi competențe pentru noi
locuri de muncă. Lucrătorii vizați vor trebui să își
schimbe meseria, reorientându-se către o profesie pentru care există
cerere. Va fi oferită o gamă largă de acțiuni de formare.
Durata cursurilor de formare variază între o lună și 24 de luni,
cu o medie de șase luni. Se estimează că 350 de lucrători
vizați vor participa la această acțiune.
- Ajutor pentru desfășurarea de
activități independente. Această măsură
vizează lucrătorii care doresc să își înceapă propria
afacere. Aceștia vor primi îndrumări speciale privind elaborarea
planurilor de afaceri și solicitarea fondurilor necesare pentru demararea
afacerii. Cei care decid să înceapă o afacere vor beneficia de
formare în materie de legislație fiscală, contabilitate, drept al
muncii, sănătate și securitate la locul de muncă și
aspecte de mediu. Se estimează că 70 de lucrători vizați
vor participa la această acțiune.
- Alocații pentru căutarea unui loc
de muncă vor fi oferite lucrătorilor care participă la
măsuri active. Alocațiile sunt calculate pe o baza numărului de
zile de activitate pentru o medie de șase luni de participare. Se
estimează că 300 de lucrători vizați vor beneficia de
aceste alocații. 
- Alocațiile de mobilitate vor acoperi
cheltuielile de deplasare și vor fi acordate în plus față de
alte alocații. Se estimează că 150 de lucrători vizați
vor beneficia de aceste alocații.
- Măsuri pentru stimularea
lucrătorilor în vârstă. Aceste activități vor include
instituirea unei platforme de competențe pentru lucrătorii în
vârstă, împreună cu autoritățile locale și cu
Universitatea din Lund. Persoanele interesate de demararea unei afaceri vor
primi sprijin sub forma unei formări aprofundate în special în ceea ce
privește comercializarea. Se estimează că 100 de lucrători
vizați vor participa la această acțiune.
19.         Cheltuielile pentru punerea în
aplicare a FEG, care sunt incluse în cerere în conformitate cu articolul 3 din
Regulamentul (CE) nr. 1927/2006, acoperă activitățile de
pregătire, de gestionare, de informare și măsurile de
publicitate și control. Suedia intenționează să
producă afișe și alte materiale de informare și să
organizeze o conferință de informare cu privire la aceste
activități. 
20.         Serviciile personalizate
prezentate de autoritățile suedeze sunt măsuri active pe
piața forței de muncă în cadrul acțiunilor eligibile
definite la articolul 3 din Regulamentul (CE) nr. 1927/2006.
Autoritățile suedeze estimează costurile totale ale acestor
servicii la 6 396 600 EUR, iar cheltuielile pentru punerea în aplicare a FEG la
258 560 EUR (3,9 % din suma totală). Contribuția totală
solicitată din FEG este de  4 325 854 EUR (65 % din
costurile totale).
 Acțiuni || Numărul estimat al lucrătorilor vizați || Costul estimat per lucrător vizat (în EUR) || Costuri totale (FEG și cofinanțare națională) (în EUR) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Asistență pentru căutarea unui loc de muncă || 700 || 81 || 56 700 
 Orientare profesională || 300 || 540 || 162 000 
 Formare și reconversie profesională || 350 || 9 000 || 3 150 000 
 Ajutor pentru desfășurarea de activități independente || 70 || 7 170 || 501 900 
 Alocații pentru căutarea unui loc de muncă || 300 || 7 170 || 2 151 000 
 Alocații de mobilitate || 150 || 500 || 75 000 
 Măsuri pentru stimularea lucrătorilor în vârstă || 100 || 3 000 || 300 000 
 Subtotal servicii personalizate ||   || 6 396 600 
 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] 
 Activități de pregătire ||   || 91 803 
 Gestionare ||   || 91 190 
 Informare și publicitate ||   || 50 000 
 Activități de control ||   || 25 567 
 Subtotal cheltuieli legate de punerea în aplicare a FEG ||   || 258 560 
 Total costuri estimate ||   || 6 655 160 
 Contribuție din FEG (65 % din costurile totale) ||   || 4 325 854 
21.         Suedia confirmă că
măsurile descrise mai sus sunt complementare cu acțiunile
finanțate de fondurile structurale și că sunt instituite
măsuri pentru evitarea dublei finanțări.
Data/datele la care serviciile
personalizate pentru lucrătorii afectați au început sau sunt
prevăzute să înceapă
22.         Suedia a inițiat
serviciile personalizate pentru lucrătorii afectați incluse în
pachetul coordonat propus pentru cofinanțarea din FEG la 26 octombrie
2010. Prin urmare, această dată reprezintă începutul perioadei
de eligibilitate pentru orice fel de asistență care ar putea fi
acordată din FEG.
Proceduri de consultare a partenerilor
sociali
23.         Serviciul public suedez pentru
ocuparea forței de muncă posedă informațiile privind
disponibilizările planificate; prin urmare, se menține un contact
permanent cu angajatorul, sindicatele și alte părți interesate.
Organizația „Invest in Skåne” a inițiat cererea și a participat
la pregătirea proiectului. Serviciul public pentru ocuparea forței de
muncă din Lund a avut contacte periodice cu o rețea
antreprenorială la AstraZeneca. Trei sindicate principale au participat la
discuțiile privind cererea. Organizația TRR pentru gestionarea
întreprinderilor și sindicatele vor participa în cadrul grupului de
coordonare. 
24.         Autoritățile suedeze
au confirmat că cerințele legislației naționale și ale
legislației UE privind disponibilizările colective au fost
respectate.
Informare cu privire la acțiunile
obligatorii în temeiul legislației naționale sau al contractelor
colective de muncă
25.         În ceea ce privește
îndeplinirea criteriilor stabilite la articolul 6 din Regulamentul (CE) nr.
1927/2006, în cererea lor, autoritățile suedeze:
·      au confirmat că măsurile care constituie responsabilitatea
societăților în temeiul legislației naționale sau al
contractelor colective nu vor fi înlocuite de contribuția financiară
din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor
instrumente financiare ale UE.
Sisteme de gestionare și control 
26.         Suedia a informat Comisia cu
privire la gestionarea contribuției financiare de către Serviciul
public suedez pentru ocuparea forței de muncă, care a fost desemnat
drept autoritate de management și de plată. Conturile proiectului vor
fi examinate de unitatea de audit intern, un organism distinct aflat sub tutela
consiliului de administrație al Serviciului public pentru ocuparea
forței de muncă. 
Finanțare
27.         Pe baza cererii transmise de
Suedia, contribuția propusă din FEG pentru pachetul coordonat de
servicii personalizate (inclusiv cheltuielile legate de punerea în aplicare a
FEG) este de 4 325 854 EUR, reprezentând 65 % din costurile
totale. Sprijinul propus de Comisie în cadrul fondului se bazează pe
informațiile furnizate de Suedia.
28.         Având în vedere cuantumul
maxim al unei contribuții financiare care poate fi acordată din FEG
în temeiul articolului 10 alineatul (1) din Regulamentul (CE) nr. 1927/2006,
precum și posibilitățile de realocare a creditelor, Comisia
propune mobilizarea din FEG a sumei totale menționate mai sus, care
să fie înscrisă în rubrica 1a din cadrul financiar.
29.         Cuantumul propus al
contribuției financiare va lăsa disponibilă mai mult de
25 % din suma maximă anuală atribuită din FEG pentru
alocări în cursul ultimelor patru luni ale anului, conform
dispozițiilor articolului 12 alineatul (6) din Regulamentul (CE)
nr. 1927/2006.
30.         Prin prezentarea acestei
propuneri de mobilizare a FEG, Comisia inițiază procedura
simplificată de trialog, conform prevederilor de la punctul 28 din Acordul
interinstituțional din 17 mai 2006, în vederea obținerii acordului
celor două componente ale autorității bugetare cu privire la
necesitatea utilizării FEG și cu privire la suma solicitată.
Comisia invită prima dintre cele două părți componente ale
autorității bugetare care ajunge la un acord, la nivelul politic
corespunzător, cu privire la proiectul de propunere de mobilizare, să
informeze cealaltă parte componentă și Comisia în
legătură cu intențiile sale. În cazul în care una dintre cele
două componente ale autorității bugetare nu este de acord, se va
organiza o reuniune formală trilaterală.
31.         Comisia prezintă separat
o cerere de transfer, în vederea înscrierii în bugetul pentru anul 2012 a unor
credite de angajament specifice, în conformitate cu punctul 28 din Acordul
interinstituțional din 17 mai 2006.
Originea creditelor de plată 
32.         Plățile din linia
bugetară a FEG se vor utiliza pentru a finanța suma de
4 325 854 EUR necesară pentru prezenta cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 28 din Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară (cererea EGF/2011/015/SE/AstraZeneca depusă de Suedia)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul
interinstituțional din 17 mai 2006 dintre Parlamentul European,
Consiliu și Comisie privind disciplina bugetară și buna gestiune
financiară[6],
în special punctul 28,
având în vedere Regulamentul (CE)
nr. 1927/2006 al Parlamentului European și al Consiliului din 20
decembrie 2006 privind crearea Fondului european de ajustare la globalizare[7], în special articolul 12
alineatul (3),
având în vedere propunerea Comisiei Europene[8],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a schimbărilor majore din
structura comerțului mondial, generate de globalizare și pentru a-i
ajuta să se reintegreze pe piața forței de muncă.
(2)       Domeniul de aplicare al FEG a
fost extins pentru cererile depuse în perioada 1 mai 2009 – 30
decembrie 2011 pentru a include acordarea de sprijin lucrătorilor
disponibilizați ca urmare directă a crizei financiare și
economice mondiale.
(3)       Acordul
interinstituțional din 17 mai 2006 permite mobilizarea FEG în
limita unui plafon anual de 500 de milioane EUR.
(4)       La 23 decembrie 2011, Suedia
a depus o cerere de mobilizare a FEG în ceea ce privește
disponibilizările din întreprinderea AstraZeneca și a completat-o cu
informații suplimentare transmise până la 16 aprilie 2012.
Această cerere îndeplinește condițiile pentru stabilirea
contribuțiilor financiare, astfel cum sunt prevăzute la articolul 10
din Regulamentul (CE) nr. 1927/2006. În consecință, Comisia propune
mobilizarea sumei de 4 325 854 EUR.
(5)       Prin urmare, FEG ar trebui
mobilizat pentru a oferi o contribuție financiară ca răspuns la
cererea depusă de Suedia,
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2012, se mobilizează Fondul
european de ajustare la globalizare (FEG) pentru alocarea sumei de
4 325 854 EUR, sub formă de credite de angajament și
credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la Bruxelles,
Pentru Parlamentul European,                     Pentru
Consiliu,
Președintele                                                  Președintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               Conform articolului 3 al treilea paragraf din Regulamentul
(CE) nr. 1927/2006.
[4]               2011 Global R&D Funding Forecast,
www.rdmag.com
[5]               Raport intitulat Dynamics in the Pharma and Biotech
Industry, Frost & Sullivan, 2010, www.frost.com 
[6]               JO C 139, 14.6.2006, p. 1.
[7]               JO L 406, 30.12.2006, p. 1.
[8]               JO C […], […], p. […].